นายกฯสั่งคลังจัดแถวเมกะโปรเจกต์
นายกฯ สั่งคลังดูแลเงินโครงการลงทุนกระตุ้นเศรษฐกิจทั้งหมดต่อเนื่อง ยันส่งไม้ให้รัฐบาลใหม่
24 มิ.ย. 2558

นายกฯ สั่งคลังดูแลเงินโครงการลงทุนกระตุ้นเศรษฐกิจทั้งหมดต่อเนื่อง ยันส่งไม้ให้รัฐบาลใหม่
นายสมหมาย ภาษี รมว.คลัง เปิดเผยว่า พล.อ.ประยุทธ์ จันทร์โอชา นายกรัฐมนตรี มีคำสั่งให้กระทรวงการคลังไปดูแลการใช้เงินของโครงการลงทุนโครงสร้างพื้นฐานของประเทศทั้งหมด ว่าโครงการไหนจะลงทุนเมื่อไรและจะใช้แหล่งเงินจากที่ใดบ้าง ซึ่งมีอยู่ 3 ทาง คือ การใช้เงินจากงบประมาณ จากการกู้ และจากการร่วมทุนภาครัฐและเอกชน (พีพีพี) เพื่อบริหารให้การลงทุนของภาครัฐมีความต่อเนื่อง
สำหรับการจัดลำดับความสำคัญของโครงการลงทุนขนาดใหญ่จะแบ่งคร่าวๆ เป็น 3 ช่วง ช่วงแรก คือ การลงทุนที่ดำเนินการอยู่ไปจนถึงมีการแก้ไขรัฐธรรมนูญ ช่วงที่สอง การลงทุนตั้งแต่หลังแก้รัฐธรรมนูญ ซึ่งอาจมีการทำประชามติ ออกกฎหมายลูก จนได้รัฐบาลประมาณปลายปี 2559 ส่วนช่วงสุดท้าย เป็นการลงทุนที่จะส่งไม้ต่อให้รัฐบาลใหม่ เป็นโครงการที่ดำเนินการแล้วและยังไม่เสร็จ ซึ่งต้องชัดเจนว่าส่วนที่ทำต่อจะใช้เงินจากแหล่งไหน
นอกจากนี้ ยังมีโครงการที่ยังไม่ได้ดำเนินการ แต่จำเป็นต้องทำเพื่อการพัฒนาเศรษฐกิจ ซึ่งรัฐบาลจะสร้างความชัดเจนให้กับรัฐบาลใหม่สานต่อเช่นกัน